《游天竺寺有怀谢康乐》
宋代·李奎

秋光澹岩岫，入谷闻晨钟。
白云嵌紫芝，峰朵开芙蓉。
林香昼自结，夹道罗长松。
沙广草烟薄，溪深花露浓。
梵岭郁飞鹫，咒潭降毒龙。
闲禽互交语，道侣时相从。
久矣悟空寂，斋心礼金容。
精庐隐暮色，蔬食修珍供。
还憩崖亭上，永怀高人踪。

作者简介：李奎，英宗治平元年（一○六四）以太常博士知同州韩城县（《北京图书馆藏中国历代石刻拓本汇编》卷三九本人诗刻）。今录诗二首。